GiliGold/VAD_KnessetCorpus huggingface dataset:
סוזי בן-ברוך: גם אני נוגעת בנושא הזה, במה שקורה בנתניה.
תמר גוז'נסקי: הוא ימסור את הנתונים ואני מייד אבקש ממך לדבר.
יצחק קדמן: אני רוצה להסב את תשומת לבכם למסמך שאני חושב שאין לי מילים להגדיר אותו.
יצחק קדמן: אני מספיק זמן בעניינים האלה כדי לא להזדעזע כל פעם מחדש אבל הפעם זה באמת עובר את כל הגבולות.
יצחק קדמן: לפניכם 210 מקרים, דיווחים על ילדים, שהגיעו בחודשיים האחרונים לעיריית נתניה - אגב, חלקם הגדול דיווחים מהמשטרה - בנוסח הבא: "בהמשך לדוח מיום ....
יצחק קדמן: נחקר הילד וסיפר כי לפעמים האם מכה אותו בחגורה ובחוט טלפון".
יצחק קדמן: יש פה 210 דיווחים כאלה שהגיעו לעיריית נתניה בחודשיים האחרונים.
תמר גוז'נסקי: בעיקר אלימות או גם הזנחה?
יצחק קדמן: גם אלימות, גם הזנחה, גם מצבים קשים מאוד - חלק מהפניות הן מהמשטרה, חלק מבתי-הספר.
יצחק קדמן: אנחנו התלוננו שבתי-הספר לא מדווחים.
יצחק קדמן: אז בבקשה, יש פה דיווח אחרי דיווח ממינהל החינוך בעיריית נתניה.
יצחק קדמן: בית-ספר רמב"ם שהיה בכותרות בחודשים האחרונים העביר דיווח על ילד אתיופי שמגיע ללא ביגוד, ללא נעליים, ללא אוכל.
יצחק קדמן: דיווח אחרי דיווח מבתי-הספר.
יצחק קדמן: 210 הדיווחים האלה הגיעו בחודשיים האחרונים.
יצחק קדמן: כותבת ראש עיריית נתניה, במכתב רשמי, שלא רק שהם לא טופלו אלא הם אף לא נבדקו.
יצחק קדמן: לא קראו אותם.
יצחק קדמן: אני אומר את הדברים לא בהתרסה כלפי סנ"צ סוזי בן-ברוך.
יצחק קדמן: כל מה שהמשטרה תעשה - והמשטרה עושה מאמצים אדירים בשנים האחרונות להשתפר ולהתמקצע בעניין הזה - לא יעזור אם דף אחרי דף של משטרת ישראל מגיעים ונשלחים לשירותי הרווחה, עם כתובות ספציפיות, ולא מטופלים.
יצחק קדמן: אלה פניות מ9.9-, 8.9, 8.7, 25.7.
יצחק קדמן: זה המכתב שקיבלתי מראש עיריית נתניה, שאומרת: לא בדקנו, לא נבדוק אפילו.
יצחק קדמן: לא "לא נטפל" אלא "לא נבדוק".
יצחק קדמן: אני חושב שחבל על כל הזמן וההשקעה בחשיבה על איך לאתר איתור מוקדם.
יצחק קדמן: בשביל מה לאתר איתור מוקדם?
יצחק קדמן: נגיד לשוטרים: תהיו עירניים, תעבירו חומר לשירותי הרווחה; או נאמר למורים: למה אתם לא מדווחים?
יצחק קדמן: ילד מגיע ככה לבית-הספר ואתם רואים מה מצבו.
יצחק קדמן: הם יגידו לנו: כן דיווחנו, עשינו.
יצחק קדמן: וכך מכתב אחרי מכתב.
יצחק קדמן: יש פה 210 עולמות של ילדים, וזה לא נבדק אפילו, לא רק לא טופל.
יצחק קדמן: אני לא מאשים את עיריית נתניה.
יצחק קדמן: אני יודע שזה לא נעשה מתוך רוע לב.
יצחק קדמן: אני לא חושב שהבעיה היא רק בנתניה.
יצחק קדמן: נתניה היא עוד עיר יחסית חזקה.
יצחק קדמן: הדבר קורה כך בעיר אחרי עיר, בישוב אחרי ישוב.
יצחק קדמן: עם כל הכבוד וההערכה שיש לי לוועדה וליושבת-ראש הוועדה, שנגעה בעניין הרציני והנכון של מניעה, אני חושב שאנחנו עושים צחוק מעצמנו.
יצחק קדמן: מי שרוצה מוזמן לעיין בעניין הזה.
יצחק קדמן: זה פשוט מזעזע.
יצחק קדמן: כולם ילדים שכבר איתרנו.
יצחק קדמן: לא צריך לעשות קורסים, אנחנו יודעים מי הם.
יצחק קדמן: יש פה שמות, אנחנו יודעים מה מצבם, אנחנו יודעים איפה הם גרים, וזה קול קורא במדבר.
תמר גוז'נסקי: ננסה להעלות את זה בפני הגורמים המתאימים בכנסת.
תמר גוז'נסקי: בין היתר פניתי במכתב ליושב-ראש ועדת הכספים וביקשתי שהוא ייארח את הוועדה לקידום מעמד הילד.
תמר גוז'נסקי: נוכל להציג בפניו את נושא מצב הילדים כדי שכאשר הם ידונו שם בכל מיני קיצוצים ובכל מיני רעיונות גאוניים איך לחלק את התקציב לפחות לא יוכלו להגיד שלא ידעו.
תמר גוז'נסקי: שלא ידעו על הרשימה הזאת של 210 הילדים מנתניה, שלא ידעו מה המשמעות של סגירת מועדוניות, ולא ידעו, ולא ידעו, ולא ידעו.
תמר גוז'נסקי: ברגע שנקבל את ההזמנה לישיבה הזאת נשתדל גם להזמין נציגים של כל מיני גורמים שיוכלו להעשיר את הדיון.
תמר גוז'נסקי: ישבה איתנו בישיבה הקודמת המשנה ליועץ המשפטי לממשלה, גברת יהודית קרפ, שעוסקת בילדים במסגרת תפקידה.
תמר גוז'נסקי: היא האישה אשר על נושא הילדים במשרד המשפטים.
תמר גוז'נסקי: היא שכאילו יודעת הכל וכאילו מתמצאת אמרה לי אחרי הישיבה: לא תיארתי לעצמי, לא ידעתי, לא חשבתי שזה המצב.
תמר גוז'נסקי: אז תארו לעצמכם, אדם בתפקיד כל-כך בכיר, שבעצם עוסק יום יום בנושא הזה, לא יודע מה קורה.
תמר גוז'נסקי: האם האנשים לא רוצים לדעת, או לא יודעים כי הם לא יודעים?
תמר גוז'נסקי: זה כרגע לא משנה.
תמר גוז'נסקי: מה שחשוב הוא שאין בינתיים שום סימנים, לדאבוני, בתקציב החדש לחשיבה כלשהי שבאה לפתור באופן יסודי את נושא האלימות כנגד ילדים.
תמר גוז'נסקי: אני מדברת עכשיו על הדברים הבסיסיים של ילדים.
תמר גוז'נסקי: עוד לא דיברנו איזה ציון יש להם בבית-הספר, עוד לא דיברנו מה הם עושים בשעות הפנאי, ועוד כל מיני דברים חשובים.
תמר גוז'נסקי: אנחנו מדברים על גורלם, על חייהם, על הזכות שלהם לחיות.
מרים בן-עטר: בנוסף לזה יש קיצוצים.
מרים בן-עטר: אולי גברת ברוריה כץ תספר על כך.
מרים בן-עטר: ביניהם גם פיטורים של פקידי סעד.
תמר גוז'נסקי: אנחנו מדברים על הגנה על חייהם של ילדים, על זכותם לחיות בלי התעללות.
תמר גוז'נסקי: אנחנו לא מדברים על שיפור מדהים בחיים שלהם.
תמר גוז'נסקי: לאחר פתיחה כל-כך קשה, בכל זאת נעבור לסדר היום.
תמר גוז'נסקי: סגן-ניצב סוזי בן-ברוך, שהיא ראש מדור נוער במשטרה, אני מניחה הכינה לנו כל מיני מחשבות, רעיונות, דיווחים והיסוסים.
תמר גוז'נסקי: חיינו גם יהיו קשים אחרי שנשמע את הדוח שלה.
סוזי בן-ברוך: הייתי פה גם בשבוע שעבר ושמעתי את כל מה שנאמר.
סוזי בן-ברוך: שום דבר לא היה חדש לי.
סוזי בן-ברוך: ברמה הארצית הוצאנו מכתב אל השר לבטחון פנים וביקשנו נתונים מהשטח.
סוזי בן-ברוך: הנתונים לחודש אוגוסט 1999 היו שיש לנו 1,200 פניות לשירותי הרווחה שלא נענו ולא נבדקו עדיין ברמה הארצית, נכון לאותו יום.
סוזי בן-ברוך: לא קיבלנו מידע מכל יחידות השטח, אף שקיבלנו דיווח מרובן.
תמר גוז'נסקי: האם אפשר לקבל העתק של המכתב החשוב הזה?
תמר גוז'נסקי: זה מסמך חשוב.
סוזי בן-ברוך: אני צריכה לקבל אישור.
סוזי בן-ברוך: השר לבטחון פנים כתב מכתב לשר העבודה והרווחה, עם כל המשתמע מכך.
סוזי בן-ברוך: אני רוצה שהוועדה תבין איך הפרוצדורה עובדת, איך הנוהל שלנו עובד בשטח.
סוזי בן-ברוך: חוק הנוער מחייב את משטרת ישראל להיות מחוברת ל5- גורמים.
סוזי בן-ברוך: אחד מהם זה שירות מבחן לנוער והשני - פקידי סעד לחוק הנוער.
סוזי בן-ברוך: פקידי סעד מטפלים בכל הילדים עד גיל 12 בכל עבירה פלילית, לא משנה מה סוגה, אפילו רצח.
סוזי בן-ברוך: זאת אומרת, אנחנו כמשטרת ישראל מהווים גורם מתווך בלבד.
סוזי בן-ברוך: לוקחים את הילד, משוחחים איתו, עדות פתוחה כמובן, חלילה לא תחת אזהרה.
סוזי בן-ברוך: אסור לעצור אותו אלא רק לעכב אותו, גם אם הוא משתולל מכאן ועד להודעה חדשה.
סוזי בן-ברוך: תפקידנו להביא אותו לפקידת סעד ובעצם היא צריכה למצוא את הפתרונות.
סוזי בן-ברוך: המצב הנתון כרגע בשטח, שלפקידי הסעד אין פתרונות.
סוזי בן-ברוך: האנשים שלי מתוסכלים מאוד כשמגיעים ילדים בני 9, 10 ו11-.
סוזי בן-ברוך: ביניהם היה אפילו ילד בן 8 שנתפס לפני כמה שבועות כשהוא מריח דבק מגע יחד עם עוד ילדים בני 12-11.
סוזי בן-ברוך: הרחת דבק מגע על-ידי ילדים היא מכת מדינה שפרצה לאחרונה לתקשורת ועלתה למודעות.
סוזי בן-ברוך: זה סוג של ייבוא מחוץ-לארץ כתחליף לסם.
סוזי בן-ברוך: הבעיה של דבק מגע, שהרחה שלו גורמת גם להידבקות של הריאות, במיוחד אצל ילדים, וגם לנזק בלתי הפיך במוח, שהולך ומתפתח.
סוזי בן-ברוך: אחת הרציחות של ילדים שנעשתה בארץ בשנה האחרונה היתה בעקבות הרחה כזאת של דבק מגע שבוע וחצי לפני כן.
סוזי בן-ברוך: אומר הרופא שיש השפעה בלתי הפיכה בהמשך.
סוזי בן-ברוך: הם לא צריכים להריח עכשיו כדי לגרום נזקים.
סוזי בן-ברוך: יש לנו שני מקרים נוספים מאוד קשים במרכז הארץ, של ילדים בני 13-12 שהריחו דבק מגע ונתנו מכות רצח לילדים.
סוזי בן-ברוך: בעדות הם אמרו: ראינו את הדם נשפך, הבנו שזה לא בסדר ולא הצלחנו לעצור את היד ואת המקל המכה.
סוזי בן-ברוך: זו עדות כתובה.
סוזי בן-ברוך: הרשות למלחמה בסמים מודעת לעניין הזה.
סוזי בן-ברוך: הם כרגע מנסים להביא לשינוי חקיקה, להכניס את דבק המגע כפרמטר נוסף בכלל הסמים האסורים.
סוזי בן-ברוך: זה לא פותר את הבעיה.
תמר גוז'נסקי: את אומרת שנתקלתם בילדים בני 8 ובני 12-10.
תמר גוז'נסקי: בכמה ילדים כאלה נתקלתם?
סוזי בן-ברוך: ילד בן 8 - יש רק מקרה אחד.
סוזי בן-ברוך: אבל בקרב ילדים בגילאי 12-10 יש לנו כמה מקרים.
סוזי בן-ברוך: בסביבות 7-6 מקרים שהגיעו לידיעתנו.
סוזי בן-ברוך: אבל לרשות למלחמה בסמים ול"אל-סם" יש פרטים יותר מדוייקים.
תמר גוז'נסקי: ומה קרה עם פקידי הסעד?
סוזי בן-ברוך: חבל על הזמן.
סוזי בן-ברוך: אנחנו לוקחים אותם לפקידי הסעד ואין להם זמן.
סוזי בן-ברוך: המערכת הזאת קורסת לנגד עינינו.
ברוריה כץ: מה הם יכולים לעשות עם זה?
תמר גוז'נסקי: זה ויכוח אחר.
סוזי בן-ברוך: תפקידה של משטרת ישראל לאכוף.
סוזי בן-ברוך: לא לטפל ולא לשקם.
סוזי בן-ברוך: אנחנו בעצם גורם מתווך לפקידי הסעד.
סוזי בן-ברוך: על-פי חוק, עד גיל 12 הדבר היחיד שאנחנו עושים הוא לתווך לפקיד הסעד.
סוזי בן-ברוך: מכאן פקיד הסעד אמור לטפל.
סוזי בן-ברוך: פקידי הסעד זועקים לשמיים.
סוזי בן-ברוך: מה ששמעתם בשבוע שעבר אנחנו שומעים יום יום.
סוזי בן-ברוך: אני באה מהשטח ומשם אני מכירה את זה.
סוזי בן-ברוך: משטרת ישראל תגברה את המערך שלה ב100- עובדי נוער בשנה שעברה.
סוזי בן-ברוך: את כל ה100- האלה, בהמלצה שלי, הורדנו לשטח.
סוזי בן-ברוך: הם עברו הכשרה איך להיות בלשי נוער, מה שנקרא "פקחני נוער", והם מסתובבים בשטח יום יום ולילה לילה.
תמר גוז'נסקי: כולל בבתי-ספר?
סוזי בן-ברוך: כולל הכל.
סוזי בן-ברוך: במקביל גייסנו 220 מתנדבי ימע"נ (היחידה למניעת עבריינות נוער) שמסיירים יחד ועוברים הכשרות דומות למה שעוברים האנשים שלנו.
סוזי בן-ברוך: הם חבר'ה נהדרים, חיילים וחיילות יוצאי יחידות קרביות בצה"ל.
סוזי בן-ברוך: בראייה אסטרטגית אחר-כך מגייסים אותם ליחידות הנוער במשטרה.
סוזי בן-ברוך: זה פרוייקט שמצליח לא רע בכלל.
סוזי בן-ברוך: מכך יוצא שהוצאנו 300 אנשים נוספים לשטח, בנוסף למה שהיה שנה לפני כן, וכמובן שיש יותר חשיפה.
סוזי בן-ברוך: החשיפה באה לידי ביטוי בנושא אלימות, בנושא סמים וכמובן בנושא של עבירות תנועה שקשורות לשתיית אלכוהול.
סוזי בן-ברוך: כתוצאה מכך אנחנו מבצעים יותר מעצרים.
סוזי בן-ברוך: מספר המעצרים של משטרת ישראל ב1998- היה פי 2 ממספר המעצרים ב1997- בקרב קטינים.
סוזי בן-ברוך: הבעיה היא שאין בכלל כוחות רווחה שייטפלו בילדים האלה ואז זה חוזר אלינו כמו בומרנג.
סוזי בן-ברוך: אני חייבת להבהיר שבמקרה של ילדים עד גיל 12 אנחנו פותחים מה שנקרא "אי-תביעה".
סוזי בן-ברוך: זה נייר שהוא רישום פנימי שלנו.
סוזי בן-ברוך: זה נכנס לסטטיסטיקה רק במספר ובסוג העבירה, כדי שגם יהיו נתונים מה קרה עד גיל 12, אבל לא נרשם שמו של הילד.
סוזי בן-ברוך: מי שבעצם מנהל את הכרטסת האמיתית ואמור לעקוב אחרי הילד זה פקידת הסעד.
סוזי בן-ברוך: כולנו מוצאים עצמנו מסתובבים סביב אותה פקידת סעד, כשהיא אפילו לא מספיקה לקרוא לילד הזה.
סוזי בן-ברוך: אם יש 1,200 פניות כאלה בכל הארץ, גם לשירות מבחן לנוער וגם לפקידי סעד, בארון של החוקרים שלנו יש 1,200 תיקים באותו יום שממתינים לחוות דעת.
סוזי בן-ברוך: על-פי החוק חייבים להמתין לחוות דעת.
סוזי בן-ברוך: גם בשירות המבחן לנוער עדיין יש בעיה.
סוזי בן-ברוך: המענה שקיבל השר לבטחון פנים משר העבודה והרווחה באמת הפשיר 30 תקנים של קציני מבחן לנוער לפני כ3- שבועות.
סוזי בן-ברוך: במכתב הזה הוא גם מציין שאמורים להיות מופשרים עוד 30 תקנים.
סוזי בן-ברוך: זאת אומרת, 60 תקנים.
סוזי בן-ברוך: כאן כבר הרווחנו משהו.
סוזי בן-ברוך: לגבי פקידי סעד, הנושא הזה מונח על שולחנו של השר לדיון.
סוזי בן-ברוך: אין שם בכלל הבטחה לגביהם.
תמר גוז'נסקי: הם הרי נוקטים בעיצומים.
רות מטות: זה פקידי סעד לסדרי דין.
סוזי בן-ברוך: העיצומים לא חלים על פקידי סעד לחוק הנוער.
סוזי בן-ברוך: פקידי הסעד לסדרי דין נמצאים בעיצומים כבר חצי שנה.
סוזי בן-ברוך: גם זה חלק נפרד בפני עצמו ובעייתי לגבי ילדים שיש להם בעיות.
תמר גוז'נסקי: האם יש לכם מקרים שחוזרים ונישנים?
תמר גוז'נסקי: האם קורה שאתם פוגשים אותו ילד פעם אחר פעם?
סוזי בן-ברוך: בוודאי.
סוזי בן-ברוך: הם לא מטופלים וגם סוג הטיפול בשירותי הרווחה מוגבל היום.
סוזי בן-ברוך: הרי אין להם מקומות להיכן להכניס את הילד.
סוזי בן-ברוך: למשל ילד שעובר מספר עבירות של התפרצות וגניבה, ועובר אותן פעם אחר פעם, מגיע לפקידת הסעד.
סוזי בן-ברוך: אם אין מקום במעון נעול או במשפחה אומנת, אז אין פיתרון.
סוזי בן-ברוך: בכלל אין להם מספיק כוח-אדם לטיפול משפחתי.
תמר גוז'נסקי: כלומר, השורה התחתונה, שמונחים ברגע זה 1,200 תיקים של ילדים ובני נוער, שבהם התבקשו פקידי סעד לטפל, ואף אחד לא הגיע אליהם.
תמר גוז'נסקי: ולפני כן קיבלנו דוח על 210 מקרים בעיריית נתניה, תלונות שנשלחו ולא נבדקו.
סוזי בן-ברוך: הדוגמאות של ד"ר קדמן - זה רק פקידי סעד.
סוזי בן-ברוך: התוצאה היתה שישבנו במשטרת ישראל על המדוכה והבנו שאנחנו צריכים להיערך מחדש, לעשות רה-ארגון פנימי שלנו, מתוך הנחה שהמוסדות סביבנו לא נותנים מענה שהם צריכים לתת על-פי חוק.
סוזי בן-ברוך: ההיערכות מחדש הובילה לכך שקיבלנו 100 תקנים נוספים בשנה שעברה ואושרו לנו עוד 100 תקנים השנה של פקחני נוער.
סוזי בן-ברוך: כרגע הם עוד לא מופשרים בגלל כל מיני בעיות של תקציבים.
סוזי בן-ברוך: אני מקווה מאוד שבקרוב יאפשרו לנו לגייס את האנשים האלה.
סוזי בן-ברוך: התוצאה האוטומטית תהיה שכמות הילדים והנערים שייעצרו תלך ותגדל ואם שירותי הרווחה לא יתאימו את עצמם ויעבדו איתנו, על-פי חוק הכלים השלובים, אז בעצם רק תהיה מנת תיסכול עודפת לאנשים שלנו שעובדים בשטח.
סוזי בן-ברוך: הם אומרים לי: חבל היום אפילו לצאת לשטח, לחשוף ולאתר קטינים.
סוזי בן-ברוך: מה קורה איתם?
סוזי בן-ברוך: שופטים מכניסים קטין לבית-כלא רק אחרי שהוא עבר מספר עבירות לא מועט, אחרי שמיצו איתו מספר הליכים, על-פי סעיפים 23, 26 ו29- לחוק.
סוזי בן-ברוך: יש כל מיני הליכים אבל הם לא יכולים להיות ממומשים אם אין לאן להכניס אותם, אם אין מקום למעון פתוח ואחרי זה למעון נעול או לטיפול משפחתי אחר.
סוזי בן-ברוך: גם לא הוגן כלפי הילד להכניס אותו ישר לכלא.
סוזי בן-ברוך: אבל התוצאה היא שמספר העבירות הולך ומצטבר והשופט בסוף נאלץ להכניס את הילד לכלא.
סוזי בן-ברוך: אני רוצה להגיד בדלתיים סגורות שהטיפול בכלא הוא עדיף על כל טיפול אחר היום.
סוזי בן-ברוך: זה מה שקורה בפועל.
סוזי בן-ברוך: אלא אם כן הוא מגיע למעונות של שירותי הרווחה - שזה נהדר, רק שייגיע - אבל הוא לא מגיע.
סוזי בן-ברוך: אם הברירה היא בין הרחוב, והמעגל הזה מסתובב סביב עצמו חזור ושנה, לבין הכלא, אז עדיף שייכנס לכלא ושם יש טיפול שיקומי.
תמר גוז'נסקי: זה לא חוות דעת מקצועית.
תמר גוז'נסקי: זה הרהורים שלך בקול רם.
סוזי בן-ברוך: אני אומרת את זה בדלתיים סגורות.
סוזי בן-ברוך: זה מה שקורה היום.
סוזי בן-ברוך: כבר עדיף מאשר יסתובב ברחובות וייכנס למעגל של סמים ופשע, ולגבי נערות גם זנות.
סוזי בן-ברוך: גם לגבי נערים זה זנות.
תמר גוז'נסקי: מה לגבי סוגי העבירות?
תמר גוז'נסקי: האם יש שינוי כלשהו בשנה-שנתיים האחרונות?
סוזי בן-ברוך: יש לי נתונים מ9- החודשים האחרונים.
סוזי בן-ברוך: כ40%- מהעבירות הן עבירות רכוש, כ40%- הן עבירות אלימות והשאר סמים - יש עליה מ7%- ל13%-.
סוזי בן-ברוך: אבל שוב, סמים זה תוצאה של חשיפה של אנשי השטח שלנו, שפעלו בשנה שעברה בבתי-ספר בכל הארץ וגם בפאבים ובמועדונים באופן מאוד שיטתי.
תמר גוז'נסקי: סמים זה כולל את כל הסוגים, גם אלכוהול?
סוזי בן-ברוך: ב"סמים מסוכנים" נכנס הכל.
סוזי בן-ברוך: כמובן דבק מגע לא נכנס לכאן, כי לא פותחים תיק כזה, זאת לא עבירה.
סוזי בן-ברוך: אלכוהול לא נכנס לכאן.
סוזי בן-ברוך: אלה שתי מכות מדינה שאנחנו מטפלים בתוצאות שלהן ולא בעבירה עצמה.
תמר גוז'נסקי: בתוך מה שנקרא "אלימות" האם יש שינוי כלשהו?
סוזי בן-ברוך: מבחינה מספרית אין שינוי.
סוזי בן-ברוך: יש שינוי מבחינת עוצמת המכה, מבחינת התוצאה.
סוזי בן-ברוך: עוצמת המכה היא הרבה יותר רצינית.
סוזי בן-ברוך: היום לא חייבת להיות סיבה לאלימות ואילו בעבר בדרך כלל כן היתה סיבה.
תמר גוז'נסקי: האם יש יותר מקרים של רצח של נערים בידי נערים או נערות?
סוזי בן-ברוך: עד הנתון האחרון שבדקתי זה היה כמעט כמו בשנה הקודמת.
סוזי בן-ברוך: נדמה לי שעכשיו קצת עלינו, במקרה אחד.
סוזי בן-ברוך: בשנה שעברה היו 3 מקרי רצח מפורסמים מאוד.
סוזי בן-ברוך: השנה היו מקרים בכרמיאל, בירושלים, בנצרת, ומקרה רצח הילדה האתיופית שעדיין נמצא בחקירה.
תמר גוז'נסקי: מה לגבי קבוצות אוכלוסיה - עולים, ערבים?
תמר גוז'נסקי: האם יש לכם איזשהו מיון פנימי כדי לראות אם יש שינויים או קבוצות שבמיוחד פגיעות?
סוזי בן-ברוך: הנושא הזה נבדק על-ידינו.
סוזי בן-ברוך: העדפתי לא לתת נתונים לגבי עולים.
סוזי בן-ברוך: חברתי עם שירות המבחן לנוער בנושא הזה.
סוזי בן-ברוך: בוועדת נוער עולה כן ביקשתי לחשוף נתונים.
סוזי בן-ברוך: אני לא רוצה שמשטרת ישראל תהיה גורם שיוצר סטיגמה.
סוזי בן-ברוך: באופן כללי יש בעיה קשה מאוד בקרב נוער עולה.
סוזי בן-ברוך: אחוז העבריינות אצלם הוא פי 2 - - -
תמר גוז'נסקי: בכל גיל או החל מגילאי 15-14?
סוזי בן-ברוך: בסך הכל.
סוזי בן-ברוך: המיקוד הוא בין גילאי 17-14.
סוזי בן-ברוך: בסך הכל הם מבצעים עבירות פי 2 יותר ממשקלם באוכלוסיה הישראלית, וזה הרבה מאוד.
דני נוה: וגם בתחום של עבריינות בין בני נוער?
סוזי בן-ברוך: מכל הסוגים.
תמר גוז'נסקי: ומה לגבי נוער ערבי?
סוזי בן-ברוך: כמעט כמו באוכלוסיה היהודית.
סוזי בן-ברוך: לגבי סמים: אצלם זה 11% ואצל יהודים זה 10%, אבל המספר דומה.
סוזי בן-ברוך: לגבי אלימות בבתי-ספר, למשל, במגזר הערבי מבחינת הנתונים המשטרתיים יש פחות אלימות מאשר במגזר היהודי אך בסקר שעשה מר יוסי הראל הסתבר שהמספר אצלם הרבה יותר גדול ממה שחשבנו.
תמר גוז'נסקי: יכול להיות שיש לכם פחות פקחנים שם ולכן אתם מגלים פחות.
סוזי בן-ברוך: יש לנו פחות פקחנים במגזר הערבי.
תמר גוז'נסקי: וייתכן שיש שם פחות נטייה לדבר.
סוזי בן-ברוך: תיכף אני אגיע לפתרונות ואז תראי איך אנחנו חודרים גם לאוכלוסיה הזאת.
סוזי בן-ברוך: הבעיה היחידה שנותרה לנו זה עם האוכלוסיה החרדית, שאין לנו שם מידע.
סוזי בן-ברוך: ישבנו ודנו על הנושא הזה והחלטנו לצאת לפתרונות, מתוך הנחה שהמוסדות מסביב לא יכולים לעמוד בנטל.
סוזי בן-ברוך: זה מה שנקרא "אפלייה מתקנת" מבחינתנו.
סוזי בן-ברוך: החלטנו לעשות משהו בעניין הזה.
תמר גוז'נסקי: נסגור את כל המשרדים ותהיה רק משטרה.
סוזי בן-ברוך: אמר לי פסיכולוג חברתי בשבוע שעבר: אתם נכנסתם לחללים אליהם המשרדים האחרים לא מסוגלים להיכנס בגלל מצוקות שלהם.
סוזי בן-ברוך: באמת יש שם מצוקות, אנחנו מודעים למצוקות.
סוזי בן-ברוך: אנחנו החלטנו להיכנס לזה.
סוזי בן-ברוך: יצאנו במספר פתרונות.
סוזי בן-ברוך: יושבת כאן גברת שוש צימרמן והיא ציינה את זה בשבוע שעבר.
סוזי בן-ברוך: ישבנו איתה וכתבנו חוזר מנכ"ל חדש בנושא עבירות מין.
סוזי בן-ברוך: לדעתי כיסינו שם את כל השאלות האפשריות כמענה לכל מורה שלא יודע איך לנהוג.
סוזי בן-ברוך: הוא צריך רק לפתוח את הספר הזה ולעיין בו.
סוזי בן-ברוך: ישבנו על הנושא הזה יחד עם גברת יהודית קרפ ועם גברת רחל סוכר.
סוזי בן-ברוך: במקביל נכנסנו בתחילת שנת הלימודים ל480- בתי-הספר בו-זמנית, בבום אדיר אחד, וקרוב ל150,000- בני נוער קיבלו הרצאות בנושא אלימות.
סוזי בן-ברוך: התמקדנו בקורבנות הפוטנציאליים לעבריינות.
סוזי בן-ברוך: דיברנו על אלימות במשפחה ועל עבירות מין, כשילד הוא קורבן - איך להתנהג, מה לעשות, כדי לפרוץ את קשר השתיקה.
רמי בר-גיורא: גם בממלכתי-דתי?
סוזי בן-ברוך: נכנסנו לכולם.
סוזי בן-ברוך: מנהלי המחוזות של משרד החינוך היו אלה שנתנו את שמות בתי-הספר, יחד עם קציני הנוער המחוזיים שלי בשטח.
סוזי בן-ברוך: החלטנו להמשיך בפרוייקט הזה אך לא בבום כזה כמו שעשינו בשבועיים הראשונים שלאחר פתיחת שנת הלימודים.
סוזי בן-ברוך: אגב, לדעתנו מה שקרה בבית-הספר בירושלים, הפתיחות של הילד והנכונות שלו לדבר היתה בעקבות הרצאה של קצין נוער שלנו שהיה שם בדיוק יומיים לפני כן.
סוזי בן-ברוך: החלטנו להיכנס בהרצאות לאו דווקא אקדמיות.
סוזי בן-ברוך: ההרצאות האלה נכתבו על-ידינו ותוקפו על-ידי משרד החינוך.
סוזי בן-ברוך: ביחד יצאנו עם צוות המורים לנושא הזה.
תמר גוז'נסקי: מה הילדים שואלים בהרצאות?
תמר גוז'נסקי: מה מעניין אותם?
סוזי בן-ברוך: קודם כל אנחנו נותנים סימני זיהוי, איך לזהות מי שחווה עבירת מין.
סוזי בן-ברוך: אפשר ממש להבחין במי שחווה את זה לפי סוג השאלה ואיך שהוא שואל.
סוזי בן-ברוך: שאלות כמו: "יש לי חבר ש...".
סוזי בן-ברוך: מה שמעניין אותם זה מה קורה כשילד דורש מהם משהו שהם לא רוצים לתת, מה שנקרא סחיטה והיאנסות.
סוזי בן-ברוך: הילדים יותר מתמקדים בנושא של עבירות מין, מה מותר ומה אסור עם החברה.
סוזי בן-ברוך: זה מה שמעניין אותם בגילאי 17-14.
סוזי בן-ברוך: בגילאים הצעירים יותר שואלים יותר על נושא של בעיטות ומכות, למי לפנות ומה לעשות.
סוזי בן-ברוך: זה מאוד תלוי בגיל.
סוזי בן-ברוך: רמת האלימות בגילאי 18-17 פוחתת יחסית למה שקורה בחטיבות ביניים, בכיתות י', מבחינה סטטיסטית משטרתית.
סוזי בן-ברוך: אגב, זה גם אומת בסקר שעשה מר יוסי הראל.
סוזי בן-ברוך: פיתרון נוסף שיצאנו איתו, ב10.11- אנחנו פותחים במודל "בית ספר פתוח" שמשמעותו חדירת משטרה באופן קהילתי לבתי-ספר.
סוזי בן-ברוך: כוונתנו לקשר מעורב עם ההורים, המחנכים, הילדים וכל הקהילה.
סוזי בן-ברוך: בעיקר בבתי-ספר קהילתיים בארץ.
סוזי בן-ברוך: קיבלנו רשימה של 150 בתי-ספר ממינהל חברה ונוער.
סוזי בן-ברוך: ב10.11-, עם הגעתה של גברת קלינטון לארץ, אנחנו פותחים בהרצת המודל הזה ב130- בתי-ספר.
סוזי בן-ברוך: מי שמוביל את המהלך הוא אגף קהילה ומשא"ז (משמר אזרחי), שאגב הוקם רק השנה, בינואר 1999.
סוזי בן-ברוך: המשמר האזרחי אוחד יחד עם יש"ק.
סוזי בן-ברוך: אגף קהילה ומשמר אזרחי הוא בעצם הגורם המסביר במשטרת ישראל כלפי חוץ.
סוזי בן-ברוך: מדור נוער מחובר עם כל הגורמים האלה, אחד לאחד.
סוזי בן-ברוך: הם יוצאים יחד איתנו לשטח.
סוזי בן-ברוך: הכל בתיאום איתנו, כי הגורם המקצועי זה אנחנו.
סוזי בן-ברוך: באשר למודל "בית ספר פתוח", אנחנו כרגע מכשירים ב6- מחוזות בו-זמנית 130 מפקדי משא"קים.
סוזי בן-ברוך: משא"קים זה מפקדי מרכזי שירות לאזרח ולקהילה.
סוזי בן-ברוך: נכנסנו לתוך השכונות והם בעצם השוטרים השכונתיים (ה"בובי").
סוזי בן-ברוך: חוק הנוער הוא חוק לא פשוט בכלל, במיוחד למי שלא עבד בחקירות בעבר ולכן הם עוברים הכשרה מיוחדת בנושא נוער, איך להתייחס לבני נוער.
סוזי בן-ברוך: מייד לאחר מכן, אותם 130 איש ייכנסו לבתי-הספר וייהפכו להיות מה שנקרא "שוטר בית-ספרי".
סוזי בן-ברוך: במודל "בית ספר פתוח" יש מה שנקרא "חלון פתוח", וזה אותו שוטר בתוך בית-הספר.
סוזי בן-ברוך: הנושא הזה מתואם עם מינהל חברה ונוער ועם שפ"י (שרות פסיכולוגי יעוצי) במקביל.
סוזי בן-ברוך: מדובר על שוטרים במדים שמסתובבים בבית-הספר בזמן הלימודים.
סוזי בן-ברוך: בוועדת וילנאי היתה קצת התנגדות של משרד החינוך לנושא של נוכחות שוטר במדים בבית-הספר.
סוזי בן-ברוך: הבאנו דוגמאות לדברים שנעשו בבתי-ספר ותוצאות של מחקרים שנעשו על הסוג הזה של פעילות.
סוזי בן-ברוך: זהו שוטר קהילתי.
סוזי בן-ברוך: אנשים פונים אליו ומתייעצים איתו, גם ההורים, גם המורים וגם הילדים.
סוזי בן-ברוך: התחלנו בזה ב5- בתי-ספר בשנה שעברה והפרוייקט הזה מאוד הצליח.
סוזי בן-ברוך: שניים מהם בראשון-לציון.
סוזי בן-ברוך: על סמך זה נעשה מחקר בנושא המניעה במכון ברוקדייל.
סוזי בן-ברוך: עורכת המחקר יושבת איתנו.
דליה בן-רבי: נעשה מחקר גדול בנושא הטיפול המשטרתי בבני-נוער, ובין היתר בנושא המניעה.
סוזי בן-ברוך: על סמך ממצאי הביניים החלטנו להמשיך את זה, כאשר אגף קהילה ומשמר אזרחי מוביל ואנחנו משתתפים בנושא הזה.
תמר גוז'נסקי: אז עכשיו יש 130 שוטרים כאלה?
סוזי בן-ברוך: 130 בתי-ספר.
סוזי בן-ברוך: הם לא מה100- שאנחנו קיבלנו לאחרונה.
סוזי בן-ברוך: הם באים מאגף קהילה ומשמר אזרחי.
תמר גוז'נסקי: האם השוטר נמצא כל היום, מהבוקר ועד הצהרים, כל השבוע?
סוזי בן-ברוך: כל השבוע.
סוזי בן-ברוך: יש לו משרד, או בבית-הספר או בסמוך לבית-הספר.
סוזי בן-ברוך: הוא מאמץ בית-ספר אחד כזה ובמשך היום נכנס ל3-2- שעות, לא לכל היום.
סוזי בן-ברוך: יש מנהלים שנותנים לו חדרון קבוע.
סוזי בן-ברוך: יש מנהלים שמעדיפים שהוא יסתובב בקרב הילדים ויהיה יותר נחמד אליהם.
סוזי בן-ברוך: אגב, הוא גם נותן הרצאות בבית-הספר להורים, למורים ולתלמידים.
סוזי בן-ברוך: הוא בעצם הופך להיות חלק מהנוף הבית-ספרי.
סוזי בן-ברוך: הנושא הנוסף שחדרנו אליו הוא גיוס בני נוער למשמר האזרחי.
סוזי בן-ברוך: אנחנו נכנסים לזה היום בסיוע של מינהל החינוך (או אגף חינוך, תלוי ברשות) בכל עיר.
סוזי בן-ברוך: קצין הנוער המרחבי או המחוזי נכנס לרשות ומגייס מתנדבים למשמר האזרחי מגיל 15, בכיתות י'-יא', במסגרת מחוייבות אישית.
דני נוה: אני מבקש לרגע לחזור לשוטר בית-הספרי.
דני נוה: האם השוטר הזה מיועד לטפל באותה אוכלוסיית ילדים שלומדים באותו בית-ספר שידוע לרשויות שהם מוגדרים כילדים בסיכון?
דני נוה: האם הוא ערוך לכך?
דני נוה: האם יש לו את הנתונים?
דני נוה: האם יש לכם עבודה אינטגרטיבית עם הרשויות האחרות?
סוזי בן-ברוך: תיכף אגיע למודל שחילקתי לכם לפני שתי ישיבות.
סוזי בן-ברוך: לזה אני חותרת כרגע.
סוזי בן-ברוך: בעצם שם מתנקז כל הרעיון הזה.
סוזי בן-ברוך: אנחנו פשוט ריכזנו את הכל.
סוזי בן-ברוך: פנינו לרשות כדי לבנות את המודל הקהילתי הזה של "ועדות היגוי".
סוזי בן-ברוך: לוועדת ההיגוי יש את שמות הילדים.
סוזי בן-ברוך: השוטר הזה הוא אחד מאנשי הוועדה, יחד עם קצין הנוער.
סוזי בן-ברוך: יש לנו 70 יחידות נוער במשטרה.
סוזי בן-ברוך: בכל יחידת נוער יש לנו או קצין נוער או ראש מניעת נוער.
סוזי בן-ברוך: לי כראש מדור יש בשטח 70 יחידות כאלה.
סוזי בן-ברוך: אנחנו הגורם המקצועי שמתווה ומנחה והם בעצם עושים את כל העבודה עם הנוער בשטח.
סוזי בן-ברוך: את כל מה שסיפרתי כאן הם למעשה עושים.
תמר גוז'נסקי: המשטרה עברה תהליך של התמקצעות בנושא הנוער, מה שלא היה קודם.
סוזי בן-ברוך: בדיוק, זה גם חלק מהעניין.
סוזי בן-ברוך: פנינו למשרד החינוך עוד בחודשים יולי-אוגוסט.
סוזי בן-ברוך: מנהלי בתי-ספר שהחליטו להיכנס לנושא הזה, לפרוייקט גיוס תלמידים למשמר האזרחי במסגרת מחוייבות אישית, זוכים בכך שמגיע אליהם קצין המשמר האזרחי שמפעיל את בני הנוער האלה בשעות הפנאי.
סוזי בן-ברוך: הם מחוייבים ל4- שעות בחודש אבל למעשה אלה שמתאהבים בזה מגיעים הרבה יותר.
סוזי בן-ברוך: באישור הורים מותר להם בליל שישי להתנדב עד שעה 2 לפנות בוקר.
סוזי בן-ברוך: אני יכולה להעיד מתוך ניסיון כי הייתי קצינת משא"ז בעבר.
סוזי בן-ברוך: חלקם מתגייסים יותר מאוחר למשטרה.
תמר גוז'נסקי: מה התפקיד שלהם?
סוזי בן-ברוך: אלה תמיד תפקידים קהילתיים, כמו סימון רכוש מפני פריצות וגניבות בבתי-הספר ובתי-מלון, אימוץ קשישים, חלוקת עלונים לגבי גיוס למשמר האזרחי.
סוזי בן-ברוך: הם גם בודקים אוטובוסים.
סוזי בן-ברוך: בגיל 16 הם עוברים הכשרה של מטווחים.
תמר גוז'נסקי: זה לא שייך לאלימות נוער, נכון?
תמר גוז'נסקי: זה שייך למשהו אחר.
סוזי בן-ברוך: זה שייך.
סוזי בן-ברוך: החלטנו להיכנס לנישה הזאת גם כדי להעסיק בני נוער ולמנוע מהם להידרדר למקומות אחרים.
סוזי בן-ברוך: ההפעלה שלהם במשמר האזרחי בעצם מונעת מהם בשעות הפנאי להיות במקומות אחרים.
תמר גוז'נסקי: האם אתם לוקחים לשם נערים בעלי נטיות כוחניות דווקא?
סוזי בן-ברוך: כל מי שרוצה להתנדב למשמר האזרחי.
סוזי בן-ברוך: במסגרת מחוייבות אישית הם יכולים להתנדב ל"מגן דוד אדום" או למשמר האזרחי וכדומה.
תמר גוז'נסקי: לא הבנתי איך זה עוזר למניעת אלימות נוער.
תמר גוז'נסקי: אם מחפשים מטענים באוטובוסים, מה הקשר לעבריינות נוער?
סוזי בן-ברוך: זה חלק מהתפקיד שלהם אבל לא רק זה.
סוזי בן-ברוך: זה חלק מסך כל העשייה שלהם.
סוזי בן-ברוך: מה שמותר להם על-פי חוק.
סוזי בן-ברוך: הרי לא הכל מותר להם.
תמר גוז'נסקי: האם אתם מצפים שהם יהיו אלה שיידווחו על אלימות בקרב בני נוער?
סוזי בן-ברוך: המעורבות שלהם הופכת אותם לחלק מתוך הקהילה.
סוזי בן-ברוך: הם בעצם שומרים על בית-הספר שלהם.
סוזי בן-ברוך: הם שומרים על אוטובוסים בשכונה שלהם, על הבתים בשכונה שלהם.
סוזי בן-ברוך: הם מרגישים חלק מתוך הקהילה.
סוזי בן-ברוך: אגב, יש נטייה בכלל בעולם היום ללכת לפתרונות קהילתיים.
תמר גוז'נסקי: איזה סמכויות יש לילדים האלה?
סוזי בן-ברוך: מאוד מוגבלות.
סוזי בן-ברוך: הם גם לא פועלים לבד.